การใช้สิทธิมาตรการรักษาระดับการบริโภคภายในประเทศ ปี 2565 ยอดใช้จ่ายรวมกว่า 35,700 ล้านบาท
นายพรชัย ฐีระเวช ผู้อำนวยการสำนักงานเศรษฐกิจการคลัง ในฐานะโฆษกกระทรวงการคลัง เปิดเผยความคืบหน้ามาตรการรักษาระดับการบริโภคภายในประเทศ ปี 2565 ประกอบด้วย โครงการเพิ่มกำลังซื้อให้แก่ผู้มีบัตรสวัสดิการแห่งรัฐ ระยะที่ 4 โครงการเพิ่มกำลังซื้อให้แก่ผู้ที่ต้องการความช่วยเหลือเป็นพิเศษ ระยะที่ 2 และโครงการคนละครึ่ง ระยะที่ 4 จากข้อมูลวานนี้ (17 กุมภาพันธ์ 2565 ณ เวลา 23.00 น.) พบว่า มีผู้ใช้สิทธิทุกโครงการรวม 37.65 ล้านราย มียอดใช้จ่ายรวม 35,781.37 ล้านบาท โดยโครงการเพิ่มกำลังซื้อให้แก่ผู้มีบัตรสวัสดิการแห่งรัฐ ระยะที่ 4 มีผู้ใช้สิทธิจำนวน 12.40 ล้านราย ยอดการใช้จ่ายรวม 2,467.72 ล้านบาท ส่วนโครงการเพิ่มกำลังซื้อให้แก่ผู้ที่ต้องการความช่วยเหลือเป็นพิเศษ ระยะที่ 2 มีผู้ใช้สิทธิจำนวน 1.03 ล้านราย ยอดการใช้จ่ายรวม 204.85 ล้านบาท ขณะที่โครงการคนละครึ่ง ระยะที่ 4 มีผู้ใช้สิทธิจำนวน 24.49 ล้านราย ยอดการใช้จ่ายรวม 33,108.8 ล้านบาท แบ่งเป็นเงินที่ประชาชนจ่าย 16,785.2 ล้านบาท และรัฐร่วมจ่าย 16,323.6 ล้านบาท ทั้งนี้ มีประชาชนที่กดยืนยันสิทธิเข้าร่วมโครงการคนละครึ่ง ระยะที่ 4 แล้ว จำนวน 25.47 ล้านราย และมีผู้ประกอบการเข้าร่วมแล้วจำนวน 1.35 ล้านราย โดยเป็นผู้ประกอบการรายใหม่ 1.98 หมื่นรายโฆษกกระทรวงการคลัง กล่าวย้ำว่า ประชาชนสามารถใช้จ่ายในโครงการต่าง ๆ ได้จนถึงวันที่ 30 เมษายน 2565 โดยเฉพาะโครงการคนละครึ่ง ระยะที่ 4 จะต้องเริ่มใช้สิทธิภายในวันที่ 28 กุมภาพันธ์ 2565 เวลา 22.59 น. ซึ่งหากพ้นกำหนดดังกล่าวจะถูกตัดสิทธิ